ธนาคารกสิกรไทย ประกาศปรับลดอัตราดอกเบี้ยเงินกู้ลงร้อยละ 0.40 สนองนโยบายรัฐ ช่วยเหลือลูกค้าธนาคาร เริ่มมีผล 10 เมษายน 2563
ธนาคารกสิกรไทย ประกาศปรับลดอัตราดอกเบี้ยเงินกู้ลงร้อยละ 0.40 สนองนโยบายรัฐ ช่วยเหลือลูกค้าธนาคาร เริ่มมีผล 10 เมษายน 2563 นายปรีดี ดาวฉาย กรรมการผู้จัดการธนาคารกสิกรไทย เปิดเผยว่า ธนาคารกสิกรไทย พร้อมสนับสนุนกลไกของภาครัฐเพื่อช่วยเหลือลูกค้าทุกกลุ่มของธนาคาร โดยการประกาศปรับลดอัตราดอกเบี้ยเงินกู้ MLR,MOR และ MRR ทันทีอีกร้อยละ 0.40 หลังจากที่ได้ปรับลดอัตราดอกเบี้ยเงินกู้ไปแล้ว เมื่อวันที่ 24 มีนาคม 2563 ทำให้อัตราดอกเบี้ย MLR ปรับลดมาอยู่ที่ระดับร้อยละ 5.60 MOR และ MRR ปรับลดมาอยู่ที่ระดับร้อยละ 6.22 และร้อยละ 6.10 ตามลำดับ ทั้งนี้ ในการปรับลดอัตราดอกเบี้ยครั้งนี้ ธนาคารปรับลดเฉพาะอัตราดอกเบี้ยเงินกู้ลงเท่านั้น ยังไม่ได้มีการปรับลดอัตราดอกเบี้ยเงินฝากลงแต่อย่างใด โดยให้มีผลตั้งแต่วันพรุ่งนี้ 10 เมษายน 2563  เป็นต้นไป ซึ่งการปรับครั้งนี้จะเป็นอีกหนึ่งมาตรการเพิ่มเติมจากมาตรการอื่นๆ ที่ธนาคารได้มีการประกาศใช้เพื่อให้ความช่วยเหลือและลดภาระดอกเบี้ยให้กับลูกค้าของธนาคารอย่างต่อเนื่องในช่วงที่ผ่านมา เพื่อเป็นการสะท้อนให้เห็นถึงความมุ่งมั่นของธนาคารในการช่วยดูแลและประคับประคองลูกค้าของธนาคารให้ผ่านพ้นสถานการณ์วิกฤตไปได้